text: Øko-mælk 25 år
  01 februar 2013 kl. 15.05
  Økologisk mælk har nu været på det danske marked i 25 år. 31. januar 1988 åbnede det lille mejeri Søholm ved Haderslev for de økologiske mælkehaner.
  Adskillige mejerier med Arla og Thise i spidsen fulgte hurtigt efter.
  Dansk Naturmælk drev mejeriet Søholm, og det er siden blevet til mejeriet Naturmælk i Tinglev.
  Naturmælk fik i 1988 mælk fra 22 landmænd, og produktionen kom op på fire millioner liter.
  I dag er den samlede danske årsproduktion på 500 millioner liter økologisk mælk. Mælken eksporteres til det meste af verden.
  For 25 år siden var det normalt, at køer gik på græs om sommeren, men i dag er det kun de økologiske køer, der bliver sluppet fri hvert forår.
  Økologiske landmænd må ikke bruge sprøjtegifte, og Økologisk Landsforening har beregnet, at for hver liter økologisk mælk skånes 200 liter grundvand for pesticidrester. På 25 år er mere end en billion liter giftfrit grundvand blevet dannet under de økologiske marker.
  